Cluster
Store norske leksikon,Realfag,Fysikk,Kosmisk geofysikk
Cluster er et europeisk satellittprosjekt som foretar tredimensjonale studier av Jordens plasmamiljø og energikoblingen til solvinden. Dette var første gang Jordens magnetosfære ble studert i tre dimensjoner ved bruk av satellitter.
Cluster består av fire identiske sylinderformede satellitter med diameter 2,9 meter, høyde 1,3 meter og masse ca. 1200 kg. De ble forsøkt skutt opp i 1996 da Ariane 5-raketten gjorde sin første prøveoppskytning. Men etter en feil i styresystemet måtte raketten sprenges 37 sekunder etter oppskytning. I 1997 ble det vedtatt å gjenoppbygge de fire satellittene (Cluster II). De to første, kalt Salsa og Samba, ble skutt opp 16. juli 2000, med russiske Sojus-bæreraketter. De to neste, Rumba og Tango, ble skutt opp 9. august 2000.Cluster har modellert og kartlagt Jordens magnetosfære og gitt ny kunnskap om magnetosfæren, solvinden og nordlys.Prosjektet drives av Den europeiske romorganisasjonen ESA. Norske forskere fra Fysisk institutt ved Universitetet i Bergen og Universitetet i Oslo og ved Forsvarets forskningsinstitutt deltar i prosjektet. Instrumentene ble levert av Frankrike, Storbritannia, Sverige, Tyskland, USA og Østerrike. Norge hadde del-leveranser til instrumenter og systemer.Cluster inngår sammen med SOHO i ESAs Solar Terrestrial Science Programme. Les mer i Store norske leksikon kunstig satellitt romvirksomhet Eksterne lenker ESA: Cluster-prosjektet